CELEX: 32021R0397
Language: hu
Date: 2021-03-05 00:00:00
Title: A Tanács (EU) 2021/397 végrehajtási rendelete (2021. március 5.) a jemeni helyzetre tekintettel hozott korlátozó intézkedésekről szóló 1352/2014/EU rendelet végrehajtásáról

2021.3.5.   
               
               
                  HU
               
               
                  Az Európai Unió Hivatalos Lapja
               
               
                  LI 77/1
               
            
         A TANÁCS (EU) 2021/397 VÉGREHAJTÁSI RENDELETE
         (2021. március 5.)
         a jemeni helyzetre tekintettel hozott korlátozó intézkedésekről szóló 1352/2014/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a jemeni helyzetre tekintettel hozott korlátozó intézkedésekről szóló, 2014. december 18-i 1352/2014/EU tanácsi rendeletre (1) és különösen annak 15. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. december 18-án elfogadta az 1352/2014/EU rendeletet.
                  
               
                     (2)
                  
                  
                     Az ENSZ Biztonsági Tanácsa 2021. február 25-én elfogadta a 2564 (2021) sz. határozatot, amellyel többek között jegyzékbe vesz egy személyt a korlátozó intézkedések hatálya alá vonása céljából.
                  
               
                     (3)
                  
                  
                     Az 1352/2014/EU rendelet I. mellékletét ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az 1352/2014/EU rendelet I. melléklete az e rendelet mellékletében foglaltak szerint módosul.
         
         
            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 5-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  HL L 365., 2014.12.19., 60. o.
         
      
      
         
            MELLÉKLET
            A 1352/2014/EU rendelet I. mellékletében foglalt jegyzék (a 2. cikkben említett személyek, szervezetek és szervek jegyzéke) a következő bejegyzéssel egészül ki:
            
               
                           „6.
                        
                        
                           Sultan Saleh Aida Aida Zabin
                           Egyéb adatok: A Criminal Investigation Department (bűnügyi nyomozási részleg – CID) igazgatója Szanaában. Jemen békéjét, biztonságát és stabilitását veszélyeztető cselekményekben vett részt. Az ENSZ általi jegyzékbe vétel dátuma: 2021.2.25.
                           A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó további információ:
                           Sultan Saleh Aida Aida Zabin Jemen békéjét, biztonságát és stabilitását veszélyeztető cselekményekben – többek között az alkalmazandó nemzetközi humanitárius jog megsértésében és Jemenben elkövetett emberi jogi visszaélésekben – vett részt.
                           Sultan Saleh Aida Aida Zabin a Criminal Investigation Department (bűnügyi nyomozási részleg – CID) igazgatója Szanaában. Jelentős szerepet játszott a megfélemlítés politikája, valamint szisztematikus letartóztatások, fogva tartás, kínzás, szexuális erőszak és nemi erőszak alkalmazásában politikailag aktív nőkkel szemben. Zabin a CID igazgatójaként közvetlenül felelős vagy beosztásánál fogva felelős a következő cselekményekért és bűnrészes azokban: számos fogvatartási helyszín – többek között házi őrizet, rendőrőrsök, hivatalos börtönök és fogdák, valamint titkos fogdák – igénybevétele. Ezeken a helyszíneken nők – köztük legalább egy kiskorú – erőszakos eltüntetésére, többszöri kihallgatására, megerőszakolására, kínzására, az időben történő orvosi ellátás megtagadására, valamint kényszermunkának való alávetésére került sor. Néhány esetben közvetlenül maga Zabin végezte a kínzást.”